На основу члана 11а став 1. Закона о култури ("Службени гласник РС", број 72/2009, 13/2016, 30/2016, 6/2020, 47/2021, 78/2021 и 76/2023) и члана 37. став 1. тачка 28. Статута Града Ниша ("Службени лист Града Ниша", брoj 88/2008, 143/2016 и 18/2019),

Скупштина Града Ниша, на седници \_\_\_\_\_\_\_\_\_\_\_ године, донела је

О Д Л У К У

О ОДРЕЂИВАЊУ МАНИФЕСТАЦИЈА „ИНТЕРНАЦИОНАЛНИ NIŠVILLE ЏЕЗ ФЕСТИВАЛ“ И „МЕЂУНАРОДНИ ФЕСТИВАЛ ХОРСКЕ ДУХОВНЕ МУЗИКЕ МУЗИЧКИ ЕДИКТ“ ОД ПОСЕБНОГ ЗНАЧАЈА ЗА КУЛТУРУ ГРАДА НИША

**Члан 1.**

Овом одлуком одређују се Интернационални Nišville џез фестивал и Међународни фестивал хорске духовне музике „Музички едикт" за манифестације од посебног значаја за културу града Ниша.

Фестивали из става 1. овог члана су манифестације у области културе које значајно доприносе национaлном и међународном реномеу града Ниша.

**Члан 2.**

Интернационални Nišville џез фестивал одржава се сваке године у првој половини августа, почев од 1981. године, на простору Нишке тврђаве.

Међународни фестивал хорске духовне музике „Музички едикт" се одржава у јуну сваке непарне године, у Светосавском дому Саборног храма у Нишу.

**Члан 3.**

Град Ниш ће реализацију Интернационалног Nišville џез фестивала и Међународног фестивала хорске духовне музике „Музички едикт" подржати преко својих органа и јавних предузећа, у складу са својим надлежностима.

**Члан 4.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Проф. др Игор Новаковић

**Образложење**

Члан 11а Закона о култури ("Службени гласник РС", број 72/2009, 13/2016, 30/2016, 6/2020, 47/2021, 78/2021 и 76/2023) прописује да Република Србија, аутономна покрајина и јединица локалне самоуправе, могу одредити поједину манифестацију или фестивал од посебног значаја за културу Републике Србије, аутономне покрајине или јединице локалне самоуправе.

Савет за културно стваралаштво Града Ниша је на седници, одржаној 20.11.2024. године, оценио да су Интернационални Nišville џез фестивал и Међународни фестивал хорске духовне музике „Музички едикт" већ дужи низ година међународно видљиви и препознатљиви, да бележе значајну посећеност, да разноврсним ангажовањем страних и домаћих извођача и конкуренцијом доприносе развоју националне сцене и њеном отварању ка свету, туристички и културолошки промовишу Град Ниш у земљи и иностранству, те као манифестације превазилазе градске оквире, а ангажовањем одговарајућих капацитета одржавају достигнути ниво манифестација.

Савет за културно стваралаштво је, поступајући у складу са својим надлежностима, дао предлог органима Града да се донесе одлука којом ће се ова два фестивала одредити за манифестације од посебног значаја за културу града Ниша.

За реализацију предложеног акта није потребно ангажовање додатних средстава из буџета Града Ниша за 2024. годину.

На основу наведеног, Градска управа за друштвене делатности израдила је нацрт одлуке као у диспозитиву.

Вршилац дужности начелника

Градске управе за друштвене делатности

Миљан Петровић